Diari Oficial de la Generalitat Valenciana


Sumari del DOGV 8301, del 23-05-2018 (2018/5041)

ORDRE 5/2018, d'11 de maig, de la Vicepresidència i Conselleria d'Igualtat i Polítiques Inclusives, per la qual s'aproven les bases reguladores de concessió de beques per a la realització de pràctiques professionals en la direcció general amb competències en matèria d'igualtat en la diversitat.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2018/05/11/5/dof/vci/html**

### Dades del document

Número de DOGV
:   8301

Data del DOGV
:   23-05-2018

Secció del DOGV
:   I. DISPOSICIONS GENERALS

Número del document
:   2018/5041


Data del document
:   11-05-2018

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Ordre

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * pràctiques de formació
    * legislació
    * igualtat de tracte

ORDRE 5/2018, d'11 de maig, de la Vicepresidència i Conselleria d'Igualtat i Polítiques Inclusives, per la qual s'aproven les bases reguladores de concessió de beques per a la realització de pràctiques professionals en la direcció general amb competències en matèria d'igualtat en la diversitat. [2018/5041]  
Índex  
  
Article 1. Objecte  
Article 2. Requisits de les persones beneficiàries  
Article 3. Supòsits d'exclusió  
Article 4. Convocatòria  
Article 5. Termini, lloc i forma de presentació de les sol·licituds  
Article 6. Ordenació i instrucció  
Article 7. Documentació acreditativa dels mèrits  
Article 8. Comissions avaluadores  
Article 9. Òrgan competent per a resoldre  
Article 10. Procediment  
Article 11. Barem  
Article 12. Quantia i durada  
Article 13. Unitat de realització  
Article 14. Justificació i pagament de les beques  
Article 15. Règim d'incompatibilitats  
Article 16. Obligacions de la persona beneficiària  
Article 17. Obligacions de l'entitat concedent  
Article 18. Situacions de la persona beneficiària de la beca  
Article 19. Renúncies i suspensió de l'exercici de la beca  
Article 20. Pèrdua del dret al cobrament i reintegrament  
Disposicions addicionals  
Primera. Incidència pressupostària  
Segona. Protecció de dades  
Tercera. Facultats d'interpretació  
Disposició transitòria  
Única. Règim transitori  
Disposició Final  
Única. Entrada en vigor  
  
  
PREÀMBUL  
  
En el marc de la política de la Generalitat dirigida a la millora i especialització professional de joves titulats i titulades, la Vicepresidència i Conselleria d'Igualtat i Polítiques Inclusives, contempla, entre les seues actuacions, la convocatòria de beques que els facilite la seua especialització, i es completa la seua formació per mitjà del coneixement pràctic de l'administració pública a través de la realització de pràctiques professionals en les seues dependències.  
La realització de pràctiques professionals en l'àmbit de l'administració pública ofereix una oportunitat formativa a les persones joves titulades i permet complementar els coneixements adquirits en la formació acadèmica, afavorint l'adquisició de competències que els preparen per a l'exercici d'activitats professionals, faciliten la seua ocupabilitat i fomenten la seua capacitat d'emprenedoria.  
El Decret 14/2018, de 23 de febrer, del Consell, pel qual s'aprova el Reglament orgànic i funcional de la Vicepresidència i Conselleria d'Igualtat i Polítiques inclusives, assigna a la Direcció General de l'Agència Valenciana d'Igualtat en la Diversitat les funcions relacionades amb la política d'igualtat en la diversitat, especialment polítiques LGTBI, diversitat familiar, diversitat ètnica, religiosa i de culte, per a la no-discriminació i garantia d'igualtat d'oportunitats.  
  
Les beques a concedir en desplegament de les presents bases reguladores no estan subjectes a la política de la competència de la Unió Europea en matèria d'ajudes públiques i, per tant, no és necessària la notificació a la Comissió Europea, ja que no reuneixen els requisits de l'article 107.1 del Tractat de funcionament de la Unió Europea, ja que quant a la qualitat de les persones beneficiàries i de l'objecte de les beques, la realització de pràctiques professionals, aquestes accions subvencionables no afecten la competència ni els intercanvis comercials entre els estats membres i tampoc afavoreixen determinades empreses o produccions.  
Amb la percepció de les esmentades beques no hi ha cap avantatge econòmic, ni desenvolupament d'activitat econòmica en el mercat relacionada amb l'oferta de béns i servicis que permeta la possibilitat de falsejament de la competència en els esmentats intercanvis, als efectes assenyalats en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar subvencions públiques.  
D'acord amb el que disposa la Llei 38/2003, de 17 de novembre, general de subvencions, el Reial decret 887/2006, de 21 de juliol, pel qual s'aprova el reglament de la llei esmentada i el Reial decret 1493/2011, de 24 d'octubre, pel qual es regulen els termes i condicions d'inclusió en el règim general de la Seguretat Social de les persones que participen en programes de formació.  
D'acord amb els principis de necessitat, eficàcia, proporcionalitat, seguretat jurídica, transparència, i eficiència establits per la Llei 39/2015, d'1 d'octubre, del procediment administratiu comú de les administracions públiques, la norma conté la regulació imprescindible, en aquest cas la que ordena la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions per a l'elaboració de les bases reguladores, i marca el Decret 132/2009, de 4 de setembre, del Consell, pel qual es regula la concessió de beques. No hi ha tràmits addicionals als assenyalats en l'ordre. En l'elaboració de les bases reguladores s'ha realitzat la consulta prèvia i audiència a la ciutadania prevista en l'article 133 de l'esmentada Llei 39/2015. La tramitació de la norma no ha comportat a aquesta Administració la contractació de recursos addicionals als ja existents.   
  
De conformitat amb la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; el Decret 132/2009, de 4 de setembre, del Consell, pel qual es regula la concessió de beques; i l'Ordre 17/2011, de 6 de maig, de la Conselleria de Justícia i Administracions Públiques, per la qual es desenvolupa el capítol II, de les beques de pràctiques professionals, del Decret 132/2009, de 4 de setembre, del Consell, pel qual es regula la concessió de beques.  
Fent ús de les atribucions conferides per l'article 28.e de la Llei 5/1983, de 30 de desembre, del Consell, i per l'article 165.1, de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, conforme amb el Consell Jurídic Consultiu,  
  
  
ORDENE  
  
Article 1. Objecte  
La present ordre té per objecte establir les bases reguladores que regiran la concessió de beques per a la realització de pràctiques professionals en la direcció general amb competència en les polítiques LGTBI, de diversitat familiar, de diversitat ètnica (especialment poble gitano), religiosa i de culte, per a la no-discriminació i garantia d'igualtat d'oportunitats.  
Les beques estan destinades a recolzar la formació complementària, la millora i l'especialització professional, de les persones que resulten seleccionades i es troben en possessió de la titulació exigida en la corresponent convocatòria. Per a això, les persones que resulten seleccionades posaran en relació els coneixements adquirits amb aquelles noves realitats, o perspectives de futur, que pogueren derivar-se de la gestió de les polítiques destinades a aprofundir en el foment i desenvolupament dels valors de la diversitat, la igualtat, i la no-discriminació.   
  
  
Article 2. Requisits de les persones beneficiàries  
Amb respecte als principis de publicitat, transparència, concurrència, objectivitat, igualtat i no-discriminació, les persones sol·licitants de les beques per a la realització de pràctiques professionals hauran de complir, en la data de finalització del termini de presentació de sol·licituds, els requisits següents:  
a) Tindre la nacionalitat espanyola o la condició de nacional d'un estat membre de la Unió Europea.  
b) No ser major de trenta-cinc anys.  
c) Estar en possessió del títol oficial universitari o de formació professional o equivalent que s'especifique en la convocatòria, que estarà relacionat amb l'objecte de les beques, expedit o homologat per les autoritats espanyoles competents, sempre que no hagen transcorregut més de cinc anys des de la finalització dels estudis.  
d) Tindre acreditats coneixements del nivell B1 de valencià o títol homologat, en els termes previstos per l'Ordre 7/2017, de 2 de març, de la Conselleria d'Educació, Investigació, Cultura i Esport.  
  
e) No trobar-se incurs o incursa en les prohibicions per a obtindre la condició de persona beneficiària establides en l'article 13 de la Llei 38/2003, de 17 de novembre, general de subvencions, la qual cosa s'acreditarà per mitjà de la declaració responsable inclosa en el model de sol·licitud, accessible en la seu electrònica de la Generalitat, https://sede.gva.es, llevat que, atenent a la naturalesa de la beca i la seua finalitat, s'exceptue en la convocatòria alguna de les prohibicions esmentades.  
f) No patir malaltia o diversitat funcional que impedisca el compliment de les obligacions inherents a la concessió i el normal desenvolupament de les pràctiques professionals.  
Les persones amb diversitat funcional en què no concórrega aquest impediment, podran fer valdre la seua condició als efectes del que disposa l'article 11 d'aquesta ordre.  
g) No haver gaudit de beques de pràctiques professionals en la Generalitat per un període igual o superior a trenta-sis mesos.  
De conformitat amb el que estableix la disposició transitòria segona del Decret 132/2009, de 4 de setembre, del Consell, pel qual es regula la concessió de beques, el mencionat termini començarà a computar-se a partir de l'entrada en vigor de la norma esmentada (09.09.2009).  
h) Disposar de cobertura sanitària.  
  
Article 3. Supòsits d'exclusió  
1. Els que en el moment de publicar-se la corresponent convocatòria ja estiguen gaudint d'una beca de pràctiques professionals en la Generalitat, no podran optar a una nova beca, excepte en els casos següents:  
a) Que es concórrega a la mateixa beca que ja s'està gaudint per haver sigut obtinguda en una convocatòria anterior.  
b) Que resten menys de dos mesos per a la finalització de la beca de què ja gaudeixen.  
2. Haver gaudit de beques de pràctiques professionals en la Generalitat per un període igual o superior a trenta-sis mesos  
3. La no presentació de la persona aspirant a l'entrevista/prova comportarà la seua exclusió de la convocatòria.  
  
Article 4. Convocatòria  
Les beques es convocaran per resolució de la persona titular de la Conselleria amb competències en matèria d'igualtat en la diversitat, que arreplegarà, almenys, els aspectes establits en l'article 166 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions. Aquesta convocatòria es publicarà en la Base de Dades Nacionals de Subvencions, d'acord amb el procediment establit en l'article 20, de la Llei 38/2003, de 17 de novembre, general de subvencions, així com un extracte seu en el Diari Oficial de la Generalitat Valenciana.   
  
Article 5. Termini, lloc i forma de presentació de les sol·licituds  
1. Després de la publicació de la convocatòria, i dins del termini que aquesta determine, les persones aspirants a obtindre una beca presentaran la seua sol·licitud i currículum exclusivament per via electrònica en la seu electrònica de la Generalitat, https://sede.gva.es, i han d'emplenar el model normalitzat que hi estiga disponible.  
2. La presentació de la sol·licitud comporta l'acceptació per la persona sol·licitant de les bases per les quals es regeix la convocatòria.  
  
Article 6. Ordenació i instrucció  
1. L'ordenació i la instrucció del procediment de concessió correspondrà a la Direcció General de l'Agència Valenciana d'Igualtat en la Diversitat, o òrgan competent per raó de la matèria objecte de les beques.  
2. Una vegada finalitzat el termini de presentació de sol·licituds, aquestes seran examinades per l'òrgan instructor, que comprovarà els requisits de les persones sol·licitants, efectuant si és el cas els requeriments i comprovacions que estime convenients, de conformitat amb el que preveu l'article 68.1 de la Llei 39/2015, d'1 d'octubre, del procediment administratiu comú de les administracions públiques, en relació amb el 45.1.b del mateix text legal.   
3. L'òrgan instructor emetrà un informe en què conste el compliment dels requisits de les persones sol·licitants.  
  
Article 7. Documentació acreditativa dels mèrits  
1. A fi de reduir càrregues administratives a les persones interessades, a la sol·licitud i al currículum no s'adjuntarà cap documentació.  
  
2. Quan es faça públic el resultat de l'autobaremació inicial dels mèrits detallats en el currículum, l'òrgan instructor, a la vista d'això, assenyalarà el nombre de persones sol·licitants que amb anterioritat a l'entrevista hauran de presentar la documentació acreditativa dels mencionats mèrits, així com el termini per a això. La convocatòria fixarà el lloc i forma de presentació.  
Si la documentació presentada no reunira els requisits indicats en la convocatòria o no foren aportats alguns dels documents exigits, es requerirà les persones interessades perquè, en el termini màxim i improrrogable de deu dies hàbils, esmenen o acompanyen els documents preceptius, amb indicació que, si així no ho feren, se les tindrà per desistides en la seua sol·licitud, prèvia resolució dictada a l'efecte. El requeriment esmentat podrà realitzar-se per mitjà de publicació en la pàgina web, o per mitjà de notificació a l'adreça electrònica que s'haja fet constar a aquests efectes en la sol·licitud.  
3. Els mèrits no acreditats degudament no seran tinguts en compte als efectes de la valoració i no seran objecte de requeriment. El compliment dels mèrits s'entendrà referit a la data de finalització del termini de presentació de sol·licituds.  
4. Si, en qualsevol moment del procés, arriba a coneixement de la comissió avaluadora corresponent, que alguna de les persones sol·licitants no posseeix la totalitat dels requisits exigits, haurà de requerir-se'n l'acreditació. Si no foren acreditats en el termini que s'establisca en el requeriment, les persones requerides quedaran excloses del procés, previ tràmit d'audiència i indicació de les inexactituds o falsedats detectades.  
5. La convocatòria podrà establir l'obligatorietat de presentar documentació específica, i indicarà expressament la forma en què s'haurà d'aportar.  
  
Article 8. Comissió avaluadora  
1. Per a l'examen de les sol·licituds es constituirà una comissió avaluadora, nomenada per l'òrgan convocant, d'entre el personal funcionari de carrera del grup A1 adscrit a l'òrgan esmentat, composta almenys per la presidència i dues vocalies, una de les quals exercirà la secretaria amb veu i vot. En la designació dels membres de l'esmentada comissió, es procurarà la presència equilibrada de dones i homes, en aplicació del que estableix el II Pla d'igualtat de dones i homes de l'Administració de la Generalitat, aprovat per l'Acord del Consell, de 10 de març de 2017, i la Llei Orgànica 3/2007, de 22 de març, per a la igualtat efectiva de dones i homes.  
2. La Presidència de la comissió avaluadora correspondrà a la persona titular de la subdirecció general competent per raó de la matèria o persona que la substituïsca.  
3. El funcionament d'aquesta comissió s'ajustarà a les previsions de la normativa reguladora del règim jurídic dels òrgans col·legiats. Adoptarà els seus acords per majoria simple, alçant acta de les sessions fetes i dels acords adoptats, i remetent la corresponent proposta a l'òrgan competent per a resoldre.  
4. Les persones integrants de la comissió podran ser assessorades pel personal tècnic o professional que es considere necessari, que podrà assistir amb veu però sense vot.  
  
Article 9. Òrgan competent per a resoldre  
1. Correspon a la persona titular de la Vicepresidència i Conselleria d'Igualtat i Polítiques Inclusives, la facultat de resoldre la concessió de les beques de pràctiques professionals.  
2. Dins de l'àmbit d'aplicació de les presents bases i en l'àmbit de la seua convocatòria, es delega en la persona titular de la direcció general de l'Agència Valenciana d'Igualtat en la Diversitat, la facultat de dictar la resolució de concessió de beques de pràctiques professionals.  
  
  
Article 10. Procediment  
1. Dins dels quinze dies hàbils següents a la terminació del termini de presentació de sol·licituds, la comissió avaluadora es reunirà a fi de valorar els mèrits presentats per les persones sol·licitants.  
  
2. Per a valorar els mèrits al·legats per cada persona sol·licitant en el marc de cada convocatòria, la comissió avaluadora aplicarà el barem establit en l'article 11, d'aquesta ordre.  
3. S'elaborarà una relació de les persones aspirants ordenada d'acord amb la puntuació obtinguda en l'autobaremació, sobre la base dels mèrits establits en la present ordre.  
La comissió avaluadora valorarà els mèrits al·legats per cada persona aspirant, d'acord amb la informació que es desprenga de l'autobaremació.  
La comissió avaluadora publicarà, en ordre decreixent, el llistat provisional de puntuacions en la seu electrònica o portal institucional de la Generalitat en internet, https://sede.gva.es, i concedirà un termini de deu dies hàbils a les persones interessades per a la formulació, si és el cas, d'al·legacions, que es dirigiran a la comissió avaluadora.  
4. Les persones aspirants que obtinguen les millors puntuacions en els termes detallats en l'article 11, de la present ordre, seran cridades per a la realització d'una entrevista. El nombre de persones convocades a la fase d'entrevista no podrà ser inferior a quinze. L'entrevista esmentada es realitzarà de manera presencial i versarà sobre l'experiència, trajectòria professional i ocupabilitat de la persona entrevistada, així com altres qüestions relatives a les funcions de la direcció general amb competències en matèria d'igualtat en la diversitat.   
5. Finalitzat el procés selectiu, la comissió avaluadora, en el termini de deu dies hàbils, elaborarà una proposta motivada de resolució que contindrà la relació de persones beneficiàries i una borsa de reserva, constituïda per les persones aspirants que no resulten adjudicatàries de les beques i prioritzada per ordre decreixent de puntuació, per a cobrir les vacants que pogueren produir-se durant el període de vigència d'aquelles. Així mateix, s'inclourà una relació de les persones aspirants les sol·licituds de les quals hagen sigut desestimades i la seua causa.  
6. Vista la proposta motivada de resolució formulada per la comissió avaluadora, l'òrgan competent per a resoldre dictarà la resolució de la convocatòria.  
La resolució de concessió es publicarà en el Diari Oficial de la Generalitat Valenciana, amb expressió de la convocatòria, del programa i crèdit pressupostari a què s'imputen les beques atorgades, les persones beneficiàries, les quantitats concedides i la seua finalitat, sense perjudici d'altres formes addicionals de publicitat de la resolució esmentada.  
  
La publicació de la resolució produirà els efectes de notificació a les persones interessades, d'acord amb la normativa reguladora del procediment administratiu comú, i s'inserirà la informació corresponent en la seu electrònica o portal institucional de la Generalitat en internet, https://sede.gva.es.  
7. El termini màxim per a dictar i publicar la resolució serà de tres mesos, a comptar de l'endemà de la data de publicació de la convocatòria, sense perjudici que puga ampliar-se en els termes que preveu la Llei 39/2015, d'1 d'octubre, del procediment administratiu comú de les administracions públiques.   
Conclòs aquest termini sense que s'haja dictat i publicat la resolució expressa, les persones interessades podran entendre desestimades les seues sol·licituds per silenci administratiu, de conformitat amb el que estableix l'article 55, de la Llei 9/2001, de 27 de desembre, de la Generalitat, de mesures fiscals, de gestió administrativa i financera i d'organització de la Generalitat.   
8. La resolució de la convocatòria posarà fi a la via administrativa i podrà ser recorreguda d'acord amb la normativa reguladora del procediment administratiu comú i de la jurisdicció contenciosa administrativa.  
  
  
Article 11. Barem  
1. Els criteris que serviran de base per a la concessió de les beques que es convoquen seran els següents amb la ponderació que s'estableix en aquest article; es fixa que el màxim de puntuació total que pot obtindre's serà de 28,6 punts, dels quals 22 punts corresponen a la puntuació màxima dels apartats A al E i 6,6 punts corresponen a la puntuació màxima per l'apartat F (entrevista).  
A) Expedient acadèmic: en aquest apartat la valoració màxima serà de 13 punts, atorgats d'acord amb els criteris següents:  
A.1. Expedient acadèmic: es tindrà en compte la puntuació ponderada assignada a l'expedient acadèmic certificada per l'òrgan competent de la corresponent universitat, donant lloc a una valoració entre 5 i 10 punts.  
Quan la ponderació s'haja realitzat amb un sistema de puntuació de 0 a 4, s'aplicarà el que disposen els apartats 4 i 5 de l'article 13 del Reial decret 1267/1994, de 10 de juny, pel qual es modifica el Reial decret 1497/1987, de 27 de novembre, pel qual s'estableixen les directrius generals comunes dels plans d'estudis dels títols universitaris de caràcter oficial.  
A.2. Altres títols acadèmics oficials que no constituïsquen un requisit per a la concessió de les beques convocades es valoraran amb un màxim de 3 punts, atenent a la puntuació següent:  
- Doctorat: 2 punts.  
- Llicenciatura: 1 punt.  
- Diplomatura o Grau: 0,50 punts.  
A3. En aquells supòsits en què la convocatòria tinguera com a requisit tindre la titulació de grau o llicenciatura indistintament, estar en possessió de la llicenciatura de la corresponent especialitat, es valorarà en 0,50 punts.  
A.4. Si la convocatòria també es dirigeix a persones amb titulació de cicle formatiu de grau superior, la diplomatura o el grau d'aqueixa especialitat es valorarà en 0,25 i una llicenciatura d'aqueixa especialitat en 0,50 punts.  
B) Coneixements de valencià  
Només es valoraran els certificats expedits o homologats per la Junta Qualificadora de Coneixements de Valencià, d'acord amb el Marc Comú Europeu de Referència per a les Llengües, d'acord amb la següent escala. Es puntuarà exclusivament el nivell més alt acreditat.  
  
- Nivell B2: 0,50 punts.  
- Nivell C1: 0,75 punts.  
- Nivell C2: 1 punt.  
La valoració màxima que podrà obtindre's en l'apartat de coneixements de valencià serà d'1 punt, i no es valorarà el nivell B1, per considerar-se requisit per a optar a la concessió de la beca.  
C) Coneixement d'idiomes de la Unió Europea  
La valoració màxima que es podrà obtindre en aquest apartat serà de 2 punts.  
Es valorarà cada nivell superat, d'acord amb el Marc Comú Europeu de Referència per a les Llengües, amb 0,20 punts, de manera que cada nivell superior d'una llengua comprenga la valoració acumulativa corresponent als nivells inferiors.  
En el cas de la llengua anglesa, per considerar-se d'especial rellevància, cada nivell superat a partir del nivell B1 (inclusivament) es valorarà amb 0,40 punts, del mode adés indicat. Només es valoraran els títols expedits per les escoles oficials d'idiomes, universitats, ministeris o qualsevol organisme oficial acreditat a aquests efectes. En el cas que el coneixement d'un idioma s'acredite per mitjà d'un títol universitari i el títol esmentat haja sigut puntuat en el subapartat A-2 d'aquest barem, no es podrà computar també dins d'aquest apartat.  
  
En cap cas es valoraran en aquest apartat els coneixements de valencià ni els cursos a què es refereix l'apartat D d'aquest barem.  
  
D) Coneixements addicionals  
Els cursos de formació, en què s'inclouen màsters, directament relacionats amb l'objecte de les beques convocades, es valoraran amb un màxim de 4 punts, atesos els criteris següents.  
Es valoraran els cursos de formació i perfeccionament de durada igual o superior a quinze hores, que hagen sigut cursats o impartits per la persona interessada, d'acord amb l'escala següent:  
- De 200 o més hores: 3 punts.  
- De 100 o més hores: 2 punts.  
- De 75 o més hores: 1,50 punts.  
- De 50 o més hores: 1 punt.  
- De 25 o més hores: 0,50 punts.  
- De 15 o més hores: 0,20 punts.  
Els cursos esmentats hauran de pertànyer a organismes oficials o centres de formació reconeguts i es valoraran per una sola vegada, amb independència d'haver cursat o impartit successives edicions del mateix curs.  
En cap cas es valoraran en aquest apartat els cursos de valencià, ni els cursos d'idiomes.  
E) Altres circumstàncies personals a valorar  
Es concedirà fins a un màxim de 2 punts pels següents mèrits, sempre que estiguen degudament acreditats:  
1. Participació activa en les entitats associatives representatives dels col·lectius de la diversitat, així com l'experiència formativa en les matèries objecte de les beques en qualsevol administració pública. Es valorarà a raó de 0,25 per trimestre amb una puntuació màxima d'1 punt.  
  
2. Les persones sol·licitants amb diversitat funcional (reconegut un grau de discapacitat igual o superior al 33%), víctimes de violència de gènere, víctimes d'accions terroristes o víctimes de delictes d'odi, 1 punt.  
F) Entrevista  
Les persones candidates que siguen convocades en aquesta fase realitzaran una entrevista presencial en el lloc i hora que determine la comissió avaluadora. La citació a les persones aspirants a les beques, es realitzarà en la seu electrònica o portal institucional de la Generalitat en internet, www.gva.es.  
L'entrevista versarà sobre la seua formació, la seua trajectòria acadèmica i professional i els seus coneixements entorn de les matèries relacionades amb l'objecte de les beques convocades.  
L'entrevista podrà ser valorada amb un màxim de 6,6 punts i el resultat se sumarà a la puntuació obtinguda per cada persona aspirant en els apartats anteriors d'aquest barem, a fi d'obtindre, com a resultat, la puntuació final del procés de selecció.  
De conformitat amb el que estableix l'article 10.5, les persones que, després d'haver sigut citades a l'entrevista hagen sigut avaluades per aquest concepte i no hagen resultat adjudicatàries de les beques, quedaran incloses, per ordre decreixent de puntuació, en la borsa de reserva constituïda a l'efecte.  
2. En cas d'empat, aquest es resoldrà a favor de la persona que puga acreditar que en el moment de presentació de les sol·licituds complia alguna d'aquestes condicions: haver estat davall la guarda o la tutela d'alguna administració pública en algun moment durant els cinc anys anteriors a aconseguir la majoria d'edat, o haver complit durant el període esmentat, almenys una mesura judicial derivada de la responsabilitat penal de menors diferent de l'amonestació, de la realització de tasques socioeducatives, o de la prestacions en benefici de la comunitat; tindre reconegut un grau de discapacitat igual o superior al 33%; ser víctima de violència de gènere; ser víctima de delicte d'odi; ser víctima d'accions terroristes. Si encara així persistira l'empat, es resoldrà a favor de la persona que acredite una renda familiar més baixa. La renda familiar es determinarà aplicant els criteris continguts en els articles 6 i 7 de l'Ordre 21/2016, de 10 de juny, de la Conselleria d'Educació, Investigació, Cultura i Esport, per la qual s'estableixen les bases reguladores parell la concessió de les beques per a la realització d'estudis universitaris en les universitats de la Comunitat Valenciana, o en la normativa que la substituïsca.  
  
Article 12. Quantia, durada i nombre de beques  
1. La quantia de les beques serà la que determine la corresponent resolució de convocatòria d'aquestes, de conformitat amb allò previst en el Decret 132/2009, de 4 de setembre del Consell, pel qual es regula la concessió de beques. Sobre l'import citat caldrà practicar-se la retenció corresponent a compte de l'Impost sobre la Renda de les Persones Físiques, així com la corresponent cotització a la Seguretat Social en els termes establits en el Reial decret 1.493/2011, de 24 d'octubre, pel qual es regulen els termes i les condicions d'inclusió en el règim general de la Seguretat Social de les persones que participen en programes de formació.  
Les quantitats abonades no tindran en cap cas el caràcter de salari o retribució, sinó d'ajuda econòmica per a les despeses que la beca comporta, i no existirà vinculació laboral o administrativa entre la persona beneficiària i la Generalitat.  
2. La convocatòria establirà el període de durada de les beques de pràctiques professionals, i les condicions en què aquestes podran prorrogar-se, per un període màxim de dotze mesos addicionals, sense necessitat de nova convocatòria, sempre que existisca crèdit pressupostari adequat i suficient i que l'exercici de l'activitat que s'estiga efectuant així ho requerisca o aconselle. El període inicial de la beca no podrà superar els dotze mesos de durada, a comptar des del dia que s'indique en la corresponent resolució de concessió.   
3. La quantia i la durada establides en els paràgrafs anteriors s'adequaran en tot cas a les modificacions i actualitzacions que establisca la normativa de la Generalitat en matèria de beques professionals.  
4. La convocatòria establirà el nombre de beques de pràctiques professionals a concedir en funció de l'existència de crèdit pressupostari adequat i suficient. En el cas que les beques s'oferisquen a distintes titulacions, la convocatòria podrà concretar quantes d'aquelles corresponen a cadascuna.  
  
Article 13. Unitat de realització  
Les beques de pràctiques professionals es realitzaran en la Direcció General de l'Agència Valenciana d'Igualtat en la Diversitat i en la convocatòria se n'establirà la titularitat de la direcció tècnica, supervisió i tutoria.  
  
Article 14. Justificació i pagament de les beques  
1. L'import de cada beca s'abonarà per mensualitats vençudes, prèvia expedició, per part de la persona titular de la subdirecció general o direcció del servici en què es desenvolupe la beca de pràctiques professionals, d'una certificació que acredite un satisfactori nivell de dedicació i aprofitament, i en la qual es faça constar que s'ha realitzat la pràctica d'acord amb la finalitat que justifica la concessió de la beca.  
  
2. Si, una vegada concedides les beques, algun període de desenvolupament de les pràctiques no es realitza durant un mes complet i implica un meritació econòmic inferior al corresponent a un mes natural, la prestació econòmica serà proporcional al període esmentat. En aquests supòsits es garantirà, en tot cas, el dret a l'audiència de la persona interessada.  
3. A la finalització del període de durada de les beques, i en el termini màxim de trenta dies, les persones beneficiàries hauran d'entregar una memòria sobre les activitats realitzades i els coneixements adquirits. L'entrega de la memòria i l'informe favorable posterior per part de la direcció tècnica seran condicions indispensables per al pagament de l'import de l'últim mes del període de durada de les beques.  
  
Article 15. Règim d'incompatibilitats  
1. L'obtenció d'una beca en el marc de les presents bases és incompatible amb l'exercici de les activitats pròpies de qualsevol altra beca o ajuda, així com amb la realització de qualsevol altra activitat laboral remunerada que supose concurrència amb l'objecte i la dedicació de la beca obtinguda, o que impedisca el compliment de les obligacions derivades del seu normal desenvolupament.  
2. La persona beneficiària ha de comunicar a l'òrgan concedent tan prompte com es conega, l'obtenció d'altres subvencions, ajudes, ingressos o recursos que financen les activitats subvencionades.  
  
Article 16. Obligacions de la persona beneficiària  
La persona beneficiària de la beca haurà de complir amb el que estableix la Llei general de subvencions i la resta de normativa en vigor que li siga aplicable en matèria de subvencions. En particular, deurà:  
1. Estar al corrent en el compliment de les seues obligacions tributàries i amb la Seguretat Social, tot això amb anterioritat a dictar-se la proposta de resolució de concessió de la beca, de conformitat amb la Llei 38/2003, de 17 de novembre, general de subvencions, per a la qual cosa podrà autoritzar expressament a l'administració per a l'obtenció dels corresponents certificats al subscriure el model de sol·licitud. En cas contrari, haurà d'aportar la documentació que acredite el compliment dels requisits esmentats.  
2. Incorporar-se a la Direcció General de l'Agència Valenciana d'Igualtat en la Diversitat en el termini establit, a realitzar l'activitat que ha motivat la concessió durant el període de gaudi i a guardar el secret degut i la confidencialitat dels assumptes en què intervinga, a més de les obligacions que amb caràcter general s'estableixen en la Llei 38/2003, de 17 de novembre, general de subvencions, i aquelles obligacions que puga fixar o determinar-se en la convocatòria.  
3. Acceptar la concessió de la beca i a renunciar a qualsevol altra beca coetània de què gaudi.  
4. Exercir les pràctiques amb un horari màxim de trenta hores setmanals, que es distribuiran de la forma en què organitze la seua tutora o tutor durant el període de gaudi de la beca.  
5. Complir, si és el cas, les obligacions de publicitat previstes en l'article 3 de la Llei 2/2015, de 2 d'abril, de transparència, bon govern i participació ciutadana de la Comunitat Valenciana.  
  
Article 17. Obligacions de l'entitat concedent  
Són obligacions del departament que concedisca les beques per a pràctiques professionals objecte de les presents bases:  
a) Proporcionar el suport necessari i facilitar la utilització dels mitjans, instruments i equips que resulten necessaris per l'exercici normal de l'activitat objecte de les beques de pràctiques professionals.  
b) Designar una tutora o tutor, empleat o empleada al servici de la Generalitat, que coordinarà i orientarà les activitats que han de realitzar les persones becades, assignarà les funcions a realitzar en el curs de les seues pràctiques, farà el seguiment i donarà el suport necessari, resoldrà els dubtes que puguen sorgir i avaluarà el seu aprofitament.  
c) Vetlar pel desenvolupament adequat del programa de formació.  
d) Expedir la corresponent certificació d'aptitud i aprofitament a favor de la becària o becari, després de la finalització del termini de la beca i després de l'informe favorable del tutor o tutora.  
e) La Generalitat tramitarà l'alta en el règim general de la Seguretat Social i efectuarà les cotitzacions de les persones beneficiàries de les beques en aplicació del que disposa el Reial Decret 1493/2011, de 24 d'octubre.  
  
Article 18. Situacions de la persona beneficiària de la beca  
1. Quan la persona beneficiària de la beca siga empleada de la Generalitat, quedarà en la situació administrativa que escaiga, d'acord amb la normativa corresponent en matèria de funció pública.  
  
2. La concessió i l'aprofitament de la beca no implicarà cap vinculació laboral o administrativa amb el departament o l'entitat de la Generalitat que l'atorgue.  
  
Article 19. Renúncies i suspensió de l'exercici de la beca.  
1. La renúncia a la beca suposarà la pèrdua de tots els drets inherents a aquesta i, per tant, el seu import deixarà de percebre's a partir d'aqueix moment.  
2. En cas de renúncia a la beca concedida, la persona titular de la direcció general competent per raó de la matèria, si ho considera convenient, podrà cobrir les vacants que es puguen produir, i per a això se servirà de la borsa o borses de reserva que resulten del procediment de selecció prèviament efectuat i en l'ordre establit en aquesta.  
  
3. En els supòsits en què per raó de part, adopció o acolliment s'interrompa el període de durada establit, la persona interessada continuarà meritant i percebent l'import de la beca atorgada i recuperarà amb posterioritat el període interromput. Igualment, en casos d'ingrés hospitalari prolongat es recuperarà amb posterioritat el temps de pràctiques interromput.  
  
Article 20. Pèrdua del dret al cobrament i reintegrament  
1. Es produirà la pèrdua del dret al cobrament total o parcial de la beca en el supòsit de falta de justificació o de concurrència de les causes previstes per la Llei 38/2003, de 17 de novembre, i la Llei 1/2015, de 6 de febrer.  
2. Escaurà el reintegrament de la quantitat percebuda i l'exigència de l'interès de demora corresponent des del moment del pagament de la beca fins a la data en què s'acorde la idoneïtat del reintegrament, d'acord amb el que disposa la Llei 38/2003, de 17 de novembre, així com en els casos següents:  
a) Quan es destine la quantitat percebuda a fins contraris o incompatibles a fi de la beca.  
b) Quan s'incórrega en algun dels casos d'incompatibilitat de la beca establits en les presents bases.  
3. En la tramitació dels procediments previstos pel present article es garantirà en tot cas el dret d'audiència a la persona interessada.  
  
  
DISPOSICIONS ADDICIONALS  
  
Primera. Incidència pressupostària  
L'aprovació de les presents bases no podrà suposar increment de cost econòmic en el pressupost de la Generalitat. Serà la corresponent convocatòria la que, d'acord amb la Llei 1/2015, de 6 de febrer, arreplegarà les línies a què s'imputa el pagament de les beques, així com l'import global màxim destinat a abonar-les.  
  
Segona. Protecció de dades  
Les dades personals de totes les persones interessades, arreplegades durant el transcurs del procediment derivat de les convocatòries de les beques, seran incloses en un fitxer automatitzat, en els termes i condicions que s'arrepleguen en la Llei orgànica 15/1999, de 13 de desembre, de protecció de dades de caràcter personal, així com en el Reial decret 1.720/2007, de 21 de desembre, pel qual s'aprova el reglament de desplegament de l'esmentada llei orgànica, i en l'Ordre 3/2011, de 8 de novembre, de la Conselleria d'Hisenda i Administració Pública, per la qual es crea un fitxer de dades de caràcter personal denominat Beques de pràctiques professionals de la Generalitat.   
  
Tercera. Facultats d'interpretació  
La direcció general competent en matèria d'igualtat en la diversitat queda facultada per a resoldre els dubtes i els conflictes que pogueren plantejar els becaris o becàries en l'exercici de les seues funcions o la unitat administrativa que els tutele, després de vist l'expedient contradictori, i amb plena subjecció al que disposa aquesta ordre.  
  
  
DISPOSICIÓ TRANSITÒRIA  
  
Única. Règim transitori  
Les convocatòries de beques anteriors a l'entrada en vigor d'aquesta ordre, es regiran pel que establisca la normativa vigent en la data de la publicació.  
  
  
DISPOSICIÓ FINAL  
  
Única. Entrada en vigor  
La present ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 11 de maig de 2018  
  
La vicepresidenta del Consell   
i consellera d'Igualtat i Polítiques Inclusives,  
MÒNICA OLTRA JARQUE.


Còpia Permalink ELI